Kommissionens beslutning

af 17. december 2002

om en anmodning fra Grækenland om tilladelse til at anvende fuelolie med et svovlindhold på op til 3,0 vægtprocent på en del af sit område

(meddelt under nummer K(2002) 2475)

(Kun den græske udgave er autentisk)

(2003/3/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 1999/32/EF af 26. april 1999 om begrænsning af svovlindholdet i visse flydende brændstoffer og om ændring af direktiv 93/12/EØF(1), særlig artikel 3, stk. 5, andet afsnit, og

ud fra følgende betragtninger:

(1) Ifølge artikel 3, stk. 1, i direktiv 1999/32/EF skal medlemsstaterne træffe de nødvendige foranstaltninger til at sikre, at fuelolie ikke anvendes på deres område fra den 1. januar 2003, hvis svovlindholdet overstiger 1 vægtprocent.

(2) Ifølge artikel 3, stk. 2, i samme direktiv kan en medlemsstat under visse forudsætninger tillade, at fuelolier med et svovlindhold på mellem 1 og 3 vægtprocent anvendes i dele af eller hele dens område.

(3) Den 17. december 2001 anmodede Grækenland om Kommissionens tilladelse til at benytte fuelolie med et svovlindhold på op til 3 vægtprocent i hele landets område, undtagen i Attika. Grækenland har oplyst, at et svovlindhold på højst 3 vægtprocent er 10 % lavere end indholdet i den fuelolie, der anvendes i øjeblikket.

(4) Den 23. januar 2002 anmodede Kommissionen de græske myndigheder om yderligere oplysninger. Grækenland indsendte disse oplysninger den 19. februar 2002 og ændrede den 4. juni 2002 sin anmodning til at gælde en tidsbegrænset fravigelse indtil 2008 og en revurdering af sagen for den resterende periode.

(5) Ifølge Grækenlands oplysninger overholdes Fællesskabets relevante luftkvalitetsnormer for svovldioxid, som fastsat i Rådets direktiv 80/779/EØF af 15. juli 1980 om grænseværdier for luftkvaliteten med hensyn til svovldioxid og svævestøv(2) og Rådets direktiv 1999/30/EF af 22. april 1999 om luftkvalitetsgrænseværdier for svovldioxid, nitrogendioxid og nitrogenoxider, partikler og bly i luften(3), ændret ved Kommissionens beslutning 2001/744/EF(4). Desuden viser indikative målinger i tre repræsentative punkter, der falder sammen med økosystemzoner, at koncentrationen af svovldioxid i luften er lavere end den grænseværdi på 20 μg/m3, der er fastsat for beskyttelse af økosystemer i direktiv 1999/30/EF. Grækenland anfører, at koncentrationen af svovldioxid i udeluften generelt er lav på landets område, omend den er noget højere i områder omkring større brunkulsfyrede kraftværker. Imidlertid har Grækenland fremlagt målinger, der er foretaget af overvågningsstationer flere kilometer fra de brunkulsfyrede kraftværker, og de ligger inden for de relevante grænseværdier i direktiv 80/779/EØF, ændret ved direktiv 89/427/EØF(5).

(6) Grækenland har oplyst, at de nuværende emissioner af svovldioxid er på ca. 483000 tons om året. Emissionen ventes dog at falde til 300000 tons årligt i takt med stigende brug af naturgas til elproduktion og som følge af de foranstaltninger, der er nødvendige for at efterkomme Europa-Parlamentets og Rådets direktiv 2001/80/EF af 23. oktober 2001 om begrænsning af visse luftforurenende emissioner fra store fyringsanlæg(6).

(7) Grækenland har anført, at landet praktisk talt ikke medvirker til nogen svovldeposition eller nogen overskridelse af kritiske forsuringsbelastninger i andre medlemsstater, men erkender at bidrage med 1 % af svovldepositionen i Italien.

(8) Kommissionen har anmodet om hjælp fra Samarbejdsprogrammet for Overvågning og Vurdering af Transport af Luftforurenende Stoffer over Store Afstande i Europa (EMEP), som har analyseret det græske bidrag til svovldepositionen nøjere, især hvad angår Italien, hvor de kritiske forsuringsbelastninger overskrides i 5 % af de økosystemer, der er følsomme for forsuring.

(9) Resultaterne af EMEP-analysen blev fremlagt i to rapporter den 22. februar og den 22. marts 2002 og viste, at ca. 57 % af de græske svovldioxidemissioner kommer fra andre områder end Attika, og at transport over lange afstande betyder, at disse emissioner påvirker hele det geografiske Europa.

(10) For Italiens vedkommende har EMEP-analysen vist, at emissioner fra Grækenland bidrager til overskridelse af den kritiske forsuringsbelastning i mindst 6 netkvadrater. I disse netkvadrater overskrider bidraget fra Grækenland ikke 0,5 %. EMEP konkluderer, at analysen stemmer overens med de beregninger, der tilskriver 1 % af den totale svovldeposition i Italien til Grækenland.

(11) Den 5. juli 2002 meddelte de græske myndigheder, at den indsendte anmodning var ufuldstændig, og at der ville blive forelagt supplerende oplysninger inden udgangen af juli. Kommissionen, som ved brev af 15. juli 2002 tog dette til efterretning, bad de græske myndigheder om at tilvejebringe de bebudede oplysninger snarest muligt og gjorde samtidig opmærksom på, at den i direktivets artikel 3, stk. 5, omhandlede frist på seks måneder ville begynde, når oplysningerne var modtaget.

(12) Den 30. juli 2002 forelagde de græske myndigheder data om svovldioxidemissionerne i Grækenland i 2000 og bad om, at den græske anmodning blev behandlet på grundlag af disse data. Den 3. oktober 2002 forelagde de endvidere en nyere vurdering af beskyttelsen af økosystemerne i Italien med hensyn til Grækenlands bidrag til overskridelse af den kritiske forsuringsbelastning.

(13) Kommissionen har bedt EMEP om at vurdere de supplerende oplysninger, som Grækenland indsendte henholdsvis den 30. juli 2002 og den 3. oktober 2002. Med støtte fra Coordination Centre for Effects on Mapping of Critical Levels and Loads (CCE) har EMEP bekræftet sin tidligere konklusion, nemlig at Grækenlands emissioner af svovldioxid i 2000, således som de er oplyst af Grækenland, medvirker til overskridelse af den kritiske forsuringsbelastning i Italien. Resultaterne er sammenfattet i en rapport af 19. november 2002, ifølge hvilken det er godtgjort ud over enhver rimelig tvivl, at græske emissioner medvirker til en deposition, der er over den kritiske forsuringsbelastning i andre medlemsstater, bl.a. Italien.

(14) På baggrund af de oplysninger, som Grækenland har givet om udeluftens kvalitet, og EMEP's CCE-støttede analyse af, hvorledes Grækenland bidrager til overskridelse af kritiske forsuringsbelastninger, finder Kommissionen, at den forudsætning vedrørende overskridelse af kritisk belastning, som er vedtaget af Rådet, og som en medlemsstat skal opfylde for at kunne tillade anvendelse af fuelolie med et svovlindhold på mellem 1 og 3 vægtprocent, ikke er opfyldt, og derfor kan Kommissionen ikke indrømme den fravigelse, som Grækenland har anmodet om.

(15) Foranstaltningerne i denne beslutning er i overensstemmelse med udtalelse fra det udvalg, der er nedsat ved artikel 9 i direktiv 1999/32/EF -

VEDTAGET FØLGENDE BESLUTNING:

Artikel 1

Grækenlands anmodning om tilladelse til at anvende fuelolie med et svovlindhold på mellem 1 og 3 vægtprocent på en del af sit område fra den 1. januar 2003 imødekommes ikke.

Artikel 2

Denne beslutning er rettet til Den Hellenske Republik.

Udfærdiget i Bruxelles, den 17. december 2002.

På Kommissionens vegne

Margot Wallström

Medlem af Kommissionen

(1) EFT L 121 af 11.5.1999, s. 13.

(2) EFT L 229 af 30.8.1980, s. 30.

(3) EFT L 163 af 29.6.1999, s. 41.

(4) EFT L 278 af 23.10.2001, s. 35.

(5) EFT L 201 af 14.7.1989, s. 53.

(6) EFT L 309 af 27.11.2001, s. 1.